钦定古今图书集成/明伦汇编/氏族典/第038卷 > 《廖用贤尚友录》 > 江万里
## 钦定古今图书集成/明伦汇编/氏族典/第038卷 > 《廖用贤尚友录》 > 江万里

按《宋史江万里传》：“万里，字子远，都昌人。少神隽，有锋
颖，连举于乡，入太学，有文声。理宗在潜邸，尝书其姓
名几研间。以舍选出身，历著作佐郎，权尚左郎官，兼
枢密院检详文字，知吉州。召为屯田郎官，未行，迁直
秘阁，江西转运判官，兼权知隆兴府，迁考功郎官。久
之，以驾部郎官召迁尚右兼侍讲，拜监察御史。未几”，
迁右正言、殿中侍御史。贾似道宣抚两浙，辟参谋官。
及似道为京、湖宣抚大使，以万里带行宝章阁待制，
为参谋官。似道移军汉阳，万里迁刑部侍郎。似道入
相，万里兼国子祭酒、侍读。入对，迁权吏部尚书，又拜
端明殿学士、同签书枢密院事兼太子宾客。随以言
者去官。后以原职知建宁府兼权福建转运使，已，加
资政殿学士、知福州兼福建安抚使。度宗即位，召同
知枢密院事，又兼权参知政事。万里始虽为似道用，
然性峭直，临事不能无言。似道恶之，出知太平州兼
提领江、淮茶盐兼江东转运使。召拜参知政事，进封
南康郡公。既至，拜左丞相兼枢院使。丐祠，又授知潭
州、湖南安抚大使，加特进，寻予祠。时咸淳九年，万里
年七十有六矣。明年，元兵渡江。先是，万里凿池芝山
后圃，扁其亭曰“止水”，人莫谕其意。及饶州城破，万里
竟赴止水死。事闻，赠太傅、益国公，后加赠太师，谥文
忠。